ROZHODNUTIE KOMISIE
z 20. januára 2006,
ktorým sa druhýkrát mení a dopĺňa rozhodnutie 2005/710/ES, pokiaľ ide o určité ochranné opatrenia v súvislosti s podozrením na vysokopatogénnu vtáčiu chrípku v Rumunsku
[oznámené pod číslom K(2006) 62]
(Text s významom pre EHP)
(2006/24/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Vtáčia chrípka je infekčné vírusové ochorenie hydiny a iných vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery, a tak predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny.
(2)
Rumunsko 12. októbra 2005 oznámilo Komisii, že bol izolovaný ázijský kmeň vírusu vtáčej chrípky, ktorý bol získaný z hydiny s klinickými prejavmi ochorenia. Preto bolo prijaté rozhodnutie Komisie 2005/710/ES z 13. októbra 2005, pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku v Rumunsku (3).
(3)
Toto rozhodnutie bolo zmenené a doplnené na účely regionalizácie Rumunska v súvislosti s dovozom hydinového mäsa a výrobkov z hydinového mäsa do Spoločenstva vzhľadom na skutočnosť, že k prepuknutiu ázijského kmeňa vírusu vtáčej chrípky v Rumunsku došlo len v ústí rieky Dunaj.
(4)
Nové prípady prepuknutia ochorenia sa vyskytli v tej časti Rumunska, ktorá sa považovala za nezasiahnutú ochorením. Preto je potrebné rozšíriť oblasť Rumunska, z ktorej by aj naďalej mal byť zakázaný dovoz hydinového mäsa a výrobkov z hydinového mäsa do Spoločenstva, aj na tú časť krajiny, ktorá sa rozprestiera na východ a na juh od Karpát.
(5)
Názov rozhodnutia 2005/710/ES by sa mal zmeniť vzhľadom na to, že Rumunsko už potvrdilo výskyt ochorenia na svojom území.
(6)
Rozhodnutie 2005/710/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/710/ES sa mení a dopĺňa takto:
1.
Názov sa nahrádza takto:
2.
Príloha sa nahrádza textom v prílohe k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia uvedené opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 20. januára 2006